*อย่าสับสนกับภาพยนตร์อีกเรื่อง คือ  The Legend is Born – Ip Man*

**ยิปมัน 3** (อังกฤษ: Ip Man 3; จีนตัวเต็ม: 葉問3; จีนตัวย่อ: 叶问3; พินอิน: Yè Wèn Sān) ภาพยนตร์กังฟูสัญชาติฮ่องกง ออกฉายในปลายปี ค.ศ. 2015 ในปี 2018 ได้มีภาคแยกของจังทีชี่ชื่อว่า **master Z: the IP man legacy ยิปมัน: ตำนานมาสเตอร์ Z**

เรื่องย่อ
---------

ฝอซาน ในปี ค.ศ. 1959 ยิปมัน ได้ย้ายกลับมาจากฮ่องกงอยู่ที่นี่พร้อมกับ เจ็ง หวิ่งซิง ภรรยาและยิปเช็ง ลูกชายคนเล็ก แต่ทว่าอิทธิพลจากชาติตะวันตกที่เข้ามาหวังจะฮุบโรงเรียนประถม ที่เป็นสถานที่เรียนของเด็ก ๆ ที่นี่ ทำให้ยิปมันพร้อมกับลูกศิษย์ต้องต่อสู้เพื่อปกป้องชุมชนที่อาศัยอยู่ ขณะเดียวกัน จัง ทีชี่ ชายหนุ่มผู้ซึ่งมาใหม่ ซึ่งก็เป็นหย่งชุนเช่นเดียวกัน และเป็นศิษย์ร่วมสำนักกับยิปมัน ก็ฉายแสงเจิดจรัสขึ้นมา และประกาศท้าประลองกับยิปมัน เพื่อพิสูจน์ว่า ใครเป็นปรมาจารย์หย่งชุนตัวจริง

นักแสดงและตัวละคร
-----------------

* เจิ้น จื่อตัน...ยิปมัน
* สง ไต้หลิน...เจ็ง หวิ่งซิง
* จาง จิ้น...จัง ทีชี่
* เฉิน กั๋วคุน...หลี่เสี่ยวหลง (บรูซ ลี)
* เจิ้น เชอะฉือ...จ่าโป๋
* ไมค์ ไทสัน...แฟรงกี้
* ถัน เหย้าเหวิน...พี่เซิง
* เหลียง เจียเหยิน...อาจารย์ทิน
* สุชาติ ขันวิไล...สุชาติ

การสร้างและการเข้าฉาย
---------------------

*Ip Man 3* นับเป็นผลงานภาพยนตร์ภาคที่ 3 ซึ่งเป็นภาคต่อของ *Ip Man* เมื่อปี ค.ศ. 2008 และ *Ip Man 2* เมื่อปี ค.ศ. 2010 ภาพยนตร์กังฟูแนวชีวประวัติของยิปมัน ปรมาจารย์กังฟูแบบหย่งชุน ผู้มีตัวตนจริงและได้รับการยอมรับไปทั่วโลก ในฐานะผู้ที่ถ่ายทอดหย่งชุนในยุคปัจจุบัน และเป็นอาจารย์คนแรกของบรูซ ลี ซึ่งต่อมากลายเป็นนักแสดงแอ๊คชั่นระดับตำนานของวงการภาพยนตร์ โดยได้นักแสดงหลัก คือ เจิ้น จื่อตัน กลับมารับบทยิปมันอีกครั้ง โดยมี หยวน หวูปิง กำกับฉากแอ๊คชั่น ซึ่งคราวนี้ยังได้ ไมค์ ไทสัน อดีตนักมวยระดับแชมป์โลกในรุ่นเฮฟวี่เวท มารับบท แฟรงกี้ นักพัฒนาธุรกิจอสังหาริมทรัพย์ที่ต้องการยึดครองที่ดินที่เป็นที่ตั้งของโรงเรียนในเนื้อเรื่องด้วย โดยถือว่าภาพยนตร์เรื่องแรก ที่ไทสันรับบทเด่น หลังจากที่ผ่านมารับแต่เพียงบทตัวประกอบหรือบทตลกเท่านั้น โดยระหว่างการถ่ายทำที่ต้องเข้าฉากต่อสู้กันกับเจิ้น จื่อตัน กระดูกนิ้วมือของไทสันถึงกับหัก อีกทั้งยังได้ จาง จิ้น นักแสดงกังฟูรุ่นใหม่รับบท จัง ทีชี่ ปรมาจารย์หย่งชุนที่ต้องการประลองฝีมือกับยิปมันอีกด้วย และยังมี สุชาติ ขันวิไล หรือ ไซมอน กุ๊ก นักแสดงแสตนอินและสตันแมนชาวไทย ผู้ที่เคยผ่านงานในภาพยนตร์แนวเดียวกันนี้มาแล้วมากมาย เช่น *องค์บาก* หรือ *ต้มยำกุ้ง* รับบท สุชาติ นักสู้ในแบบมวยไทยร่วมแสดงด้วย

เมื่อออกฉาย ภาพยนตร์ทำรายได้ในสัปดาห์แรกที่ฮ่องกงถึง 40 ล้านเหรียญฮ่องกง (ประมาณ 186 ล้านบาท) และขึ้นชาร์ตเป็นอันดับหนึ่ง ทั้งที่ฉายพร้อมกับ *Star Wars: The Force Awakens* ภาพยนตร์ไซไฟฟอร์มใหญ่จากฮอลลีวูด นอกจากนี้แล้วการเข้าฉายที่ไต้หวันและมาเลเซียก็ทำรายได้เป็นอันดับหนึ่งเช่นเดียวกัน

ในส่วนของประเทศไทย มีการฉายในระบบ 4 มิติ และหากชมแล้วไม่สนุก ทางโรงภาพยนตร์ยินดีคืนเงินภายใน 30 นาที ที่เริ่มฉาย

อ้างอิง
-------

1. ↑  "Donnie Yen Wants To Continue the Spirit of 'Ip Man'". JayneStars.com. สืบค้นเมื่อ 22 December 2015.
2. ↑  "*IP MAN 3* [2D] (12A)". *British Board of Film Classification*. 21 December 2015. สืบค้นเมื่อ 21 December 2015.
3. ↑  Karen Chu. "Former Boxing Champ Mike Tyson Signs Up for Hong Kong Action Flick 'Ip Man 3'". *The Hollywood Reporter*. สืบค้นเมื่อ 25 March 2015.
4. ↑  "Yip Man 3 (2015)". *The Numbers*. สืบค้นเมื่อ 5 January 2016.
5. ↑  "โดนศอก "ยิปมัน"! "ไมค์ ไทสัน" กระดูกนิ้วร้าวระหว่างถ่ายทำ Ip Man 3". ผู้จัดการออนไลน์. 19 May 2015. คลังข้อมูลเก่าเก็บจากแหล่งเดิมเมื่อ 2016-04-05. สืบค้นเมื่อ 17 January 2016.
6. 1 2  "ไม่หวั่นกระแส Star Wars "ยิปมัน 3" กวาด 40 ล้านเหรียญฯ ในฮ่องกง". ผู้จัดการออนไลน์. 6 January 2016. คลังข้อมูลเก่าเก็บจากแหล่งเดิมเมื่อ 2016-01-12. สืบค้นเมื่อ 17 January 2016.
7. ↑  "อีกหนึ่งสุดยอดที่คนไทยไม่ค่อยรู้จัก 'ไซม่อน กุ๊ก' หรือพี่สุชาติ นักแสดงไทยระดับโลก ใน ยิปมัน 3". เมเจอร์ซินีเพลกซ์. 13 January 2016. สืบค้นเมื่อ 17 January 2016.
8. ↑  "ลองไหม? ดู IP MAN 3 แบบ 4DX ไม่มันส์ยินดีคืนเงินภายใน30นาทีแรก". m.bugaboo.tv. 13 January 2016. สืบค้นเมื่อ 17 January 2016.[*ลิงก์เสีย*]

แหล่งข้อมูลอื่น
---------------

* *ยิปมัน 3* ที่อินเทอร์เน็ตมูวีเดตาเบส แก้ไขสิ่งนี้ที่วิกิสนเทศ
* *ยิปมัน 3* ที่สยามโซน